บอร์ด BOI อนุมัติลงทุน 34 โครงการ มูลค่ากว่า 2.6 แสนลบ.
บอร์ด BOI อนุมัติส่งเสริมลงทุน 34 โครงการ มูลค่ากว่า 2.6 แสนลบ.
29 ส.ค. 2559

นางหิรัญญา สุจินัย เลขาธิการคณะกรรมการส่งเสริมการลงทุน (บีโอไอ)เปิดเผยภายหลังการประชุมคณะกรรมการส่งเสริมการลงทุน (บอร์ดบีโอไอ) ที่มีพล.อ.ประยุทธ์ จันทร์โอชา นายกรัฐมนตรี เป็นประธานว่า ที่ประชุมได้อนุมัติให้ส่งเสริมการลงทุนแก่กิจการในกลุ่มต่างๆ จำนวน 34 โครงการ มูลค่าเงินลงทุนรวม 266,387.7 ล้านบาท ประกอบด้วย
กลุ่มเกษตร เงินลงทุนรวม 30,478.6 ล้านบาท ใช้วัตถุดิบในประเทศปีละประมาณ 45,053 ล้านบาท ได้แก่ 1.บริษัท เบทาโกรเกษตรอุตสาหกรรม จำกัด ได้รับส่งเสริมการลงทุนขยายกิจการผลิตไข่ไก่ เงินลงทุนทั้งสิ้น 1,565 ล้านบาท กำลังผลิต 386,530,000 ฟองต่อปี ตั้งอยู่ที่จังหวัดลพบุรีและปทุมธานี ใช้วัตถุดิบในประเทศ เช่น ลูกไก่ อาหารสัตว์ ยาและวัคซีน และบรรจุภัณฑ์ ปีละประมาณ 1,008 ล้านบาท
โครงการที่ 2. – 6.บริษัท เบทาโกรเกษตรอุตสาหกรรม จำกัด ได้รับส่งเสริมการลงทุนขยายกิจการผลิตสุกรขุน รวมมูลค่าเงินลงทุนทั้งสิ้นของ 5 โครงการ 5,734.7 ล้านบาท กำลังผลิตสุกรรวม 5 โครงการ 660,000 ตัวต่อปี และทั้ง 5 โครงการมีการใช้วัตถุดิบในประเทศรวมมูลค่าทั้งสิ้น 2,944.1 ล้านบาทต่อปี
7.บริษัท ไทย เอส พี เอฟ โปรดักส์ จำกัด ได้รับส่งเสริมการลงทุนขยายกิจการผลิตสุกรขุน เงินลงทุนทั้งสิ้น 1,458.3  ล้านบาท กำลังผลิต 180,000 ตัวต่อปี เป็นการขยายพันธุ์และเลี้ยงสุกรในโรงเรือนระบบปิดที่ทันสมัยเพื่อสนับสนุนอุตสาหกรรมอาหารจากเนื้อสุกรซึ่งเป็นอุตสาหกรรมต่อเนื่อง ใช้วัตถุดิบในประเทศมูลค่า 1,204 ล้านบาทต่อปี ตั้งอยู่ที่จังหวัดระยอง ปราจีนบุรี และสระแก้ว
โครงการที่ 8.-10. บริษัท เบทาโกร จำกัด (มหาชน) ได้รับส่งเสริมการลงทุนขยายกิจการผลิตอาหารสัตว์ รวมมูลค่าเงินลงทุนทั้งสิ้นของ 3โครงการ 6,459.8 ล้านบาท กำลังการผลิตรวม 3โครงการ 1,776,000 ตันต่อปี มีการใช้วัตถุดิบในประเทศรวมมูลค่าทั้งสิ้น 11,538.4  ล้านบาท
11.บริษัท เบทาโกร เซฟตี้ มีท แพคกิ้ง จำกัด ได้รับส่งเสริมการลงทุนขยายกิจการผลิตเนื้อสุกรชำแหละ เงินลงทุนทั้งสิ้น 2,269.4  ล้านบาท กำลังการผลิต 124,290 ตันต่อปี ตั้งอยู่ที่จังหวัดลพบุรี โครงการนี้เป็นการสนับสนุนอุตสาหกรรมผลิตอาหารจากเนื้อสุกรซึ่งเป็นอุตสาหกรรมต่อเนื่อง ใช้วัตถุดิบในประเทศมูลค่า 6,303.3 ล้านบาทต่อปี
12.บริษัท บี.ฟู้ดส์ โปรดักส์ อินเตอร์เนชั่นแนล จำกัด ได้รับส่งเสริมการลงทุนขยายกิจการผลิตไก่ชำแหละ  เงินลงทุนทั้งสิ้น 1,735.2 ล้านบาท กำลังการผลิต 47,730 ตันต่อปี ใช้วัตถุดิบในประเทศ เช่น เนื้อไก่ เกลือและบรรจุภัณฑ์ มูลค่า 3,643.5 ล้านบาทต่อปี
13.บริษัท โกลบอลกรีนเคมิคอล จำกัด (มหาชน) ได้รับส่งเสริมการลงทุนขยายกิจการผลิตน้ำมันปาล์มกึ่งบริสุทธิ์ (REFINED BLEACHED AND DEODORIZED PALM OIL) และไบโอดีเซล (BIO – DIESEL) เงินลงทุนทั้งสิ้น 1,600 ล้านบาท กำลังการผลิต 297,370 ตันต่อปี มีการใช้เทคโนโลยีการผลิตไบโอดีเซลจารกประเทศอินเดียและอิตาลีซึ่งเป็นเทคโนโลยีที่ทันสมัย และสนับสนุนการผลิตและการใช้พลังงานทดแทนจากวัตถุดิบในประเทศ เช่น น้ำมันปาล์มดิบ ใช้วัตถุดิบในประเทศมูลค่า 8,794 ล้านบาทต่อปี
14.บริษัท อายิโนะโมะโต๊ะเซลส์ (ประเทศไทย) จำกัด ได้รับส่งเสริมการลงทุนขยายกิจการผลิตผลิตภัณฑ์จากกาแฟ เงินลงทุนทั้งสิ้น 2,786.8 ล้านบาท ตั้งอยู่ที่ จังหวัดสระบุรี โครงการนี้จะใช้วัตถุดิบและวัสดุจำเป็นในประเทศ เช่น เมล็ดกาแฟ น้ำตาล นม และบรรจุภัณฑ์ มูลค่า 3,819 ล้านบาทต่อปี โครงการนี้ใช้ระบบอัตโนมัติในการผลิต (ผสม อบแห้ง ฆ่าเชื้อและบรรจุ )
15.บริษัท อุบล ไบโอ เอทานอล จำกัดได้รับส่งเสริมการลงทุนขยายกิจการผลิตเอทานอล 99.5% เงินลงทุนทั้งสิ้น 6,869.4 ล้านบาท กำลังการผลิต 297,000,000 ลิตรต่อปี (900,000 ลิตรต่อวัน) ตั้งอยู่ที่จังหวัดอุบลราชธานี โครงการนี้เป็นการผลิตเพื่อทดแทนหรือลดการนำเข้าเชื้อเพลิงจากต่างประเทศ และใช้เทคโนโลยีจากจีนซึ่งเป็นเทคโนโลยีที่ทันสมัย ใช้วัตถุดิบในประเทศ เช่น มันเส้น สารเคมี มูลค่า 5,799.2 ล้านบาทต่อปี
กลุ่มแร่ เซรามิกส์ และโลหะขั้นมูลฐาน ได้แก่ 16.นายมานพ ศิริกุล ได้รับส่งเสริมการลงทุนกิจการผลิตเหล็กรูปพรรณ เงินลงทุนทั้งสิ้น 7,500 ล้านบาท กำลังการผลิต 500,000 ตันต่อปี ตั้งอยู่ที่จังหวัดระยอง โครงการนี้เป็นการสนับสนุนอุตสาหกรรมก่อสร้างต่างๆ ของประเทศ การผลิตจะใช้ระบบอัตโนมัติควบคุมด้วยคอมพิวเตอร์ และมีเซนเซอร์ตรวจสอบตลอดสายการผลิต ใช้วัตถุดิบในประเทศ เช่น เศษเหล็กและสารปรุงแต่ง มูลค่า 3,323.7 ล้านบาทต่อปี
17.นายพรชัย โตนิติวงศ์ ได้รับส่งเสริมการลงทุนกิจการผลิตเหล็กแผ่นเคลือบอลูมิเนียม-สังกะสีและเหล็กแผ่นเคลือบสี เงินลงทุนทั้งสิ้น 2,600 ล้านบาท กำลังการผลิต 122,000 ตันต่อปี ตั้งอยู่ที่ จังหวัดฉะเชิงเทรา โครงการนี้เป็นการสนับสนุนอุตสาหกรรมก่อสร้างระบบสาธารณูปโภคต่างๆ เป็นการผลิตเพื่อทดแทนหรือลดการนำเข้าเหล็กแผ่นเคลือบจากต่างประเทศ  การผลิตจะใช้ระบบอัตโนมัติควบคุมด้วยคอมพิวเตอร์ และมีเซนเซอร์ตรวจสอบตลอดสายการผลิต ใช้วัตถุดิบในประเทศ เช่น เหล็กแผ่นรีดร้อน อลูมิเนียม-สังกะสีและสีเคลือบ มูลค่า 2,535.9 ล้านบาทต่อปี
อุตสาหกรรมเบา ประกอบด้วย 18.บริษัท มิตซุย ไฮยีนส์ แมททีเรียลส์ (ประเทศไทย) จำกัด ได้รับส่งเสริมการลงทุนขยายกิจการผลิต NONWOVEN FABRIC เงินลงทุนทั้งสิ้น 1,726.9 ล้านบาท กำลังการผลิต 16,000 ตันต่อปี ตั้งอยู่ที่ จังหวัดระยอง โครงการนี้ ใช้เทคโนโลยีที่ทันสมัยจากต่างประเทศ สร้างรายได้เข้าสู่ประเทศโดยการส่งออกร้อยละ 95 ของรายได้ ใช้วัตถุดิบในประเทศ เช่น เม็ดพลาสติก PP และเม็ดสี มูลค่า 450.4 ล้านบาทต่อปี
กลุ่มผลิตภัณฑ์โลหะ เครื่องจักร และอุปกรณ์ขนส่ง เงินลงทุนรวม 6,566.1 ล้านบาท ใช้วัตถุดิบในประเทศประมาณ 32,909.4 ล้านบาทต่อปี ประกอบด้วย 19.บริษัท นิสสัน มอเตอร์ (ประเทศไทย) จำกัด ได้รับส่งเสริมการลงทุนขยายกิจการผลิตรถยนต์ PPV (Pick up Passenger Vehicle) เงินลงทุนทั้งสิ้น 6,566.1 ล้านบาท กำลังการผลิต 62,000 คันต่อปี ตั้งอยู่ที่จังหวัดสมุทรปราการ โครงการนี้จะใช้เทคโนโลยีที่ทันสมัยในการขึ้นรูปชิ้นส่วนและการประกอบ โดยมีความเที่ยงตรงสูงช่วยลดปริมาณชิ้นงานที่เสีย มีการฝึกอบรมพนักงานและช่างฝีมือ และมีแผนการถ่ายทอดเทคโนโลยีเฉพาะทางในการออกแบบแม่พิมพ์และชิ้นส่วนยานยนต์ ใช้วัตถุดิบในประเทศ เช่น ระบบปรับอากาศและชิ้นส่วนตกแต่งภายในมูลค่า 32,909.4 ล้านบาทต่อปี
กลุ่มเคมีภัณฑ์ พลาสติก และกระดาษ เงินลงทุนรวม 82,728.6 ล้านบาท ใช้วัตถุดิบในประเทศประมาณ 77,662.5 ล้านบาทต่อปี 20.บริษัท บีเอสที สเปเชียลตี้ จำกัด ได้รับส่งเสริมการลงทุนกิจการผลิตน้ำยางสังเคราะห์ (SYNTHETIC LATEX) เงินลงทุนทั้งสิ้น 958 ล้านบาท กำลังการผลิต 4,000 ตันต่อปี ตั้งอยู่ที่ จังหวัดระยอง โครงการนี้เป็นการสนับสนุนภาคอุตสาหกรรมการผลิตถุงมือทางการแพทย์ในประเทศ ใช้วัตถุดิบในประเทศ เช่น ยางสังเคราะห์ มูลค่า 588 ล้านบาทต่อปี
21.บริษัท เอ็กซ์พาลแกน (ประเทศไทย) จำกัด ได้รับส่งเสริมการลงทุนกิจการผลิต POLYLACTIC ACID (PLA) , AMORPHOUS LACTIDE และ LACTIC ACID (TECHNICAL GRADE) เงินลงทุนทั้งสิ้น 4,000 ล้านบาท  กำลังการผลิต POLYLACTIC ACID (PLA) 90,000 ตันต่อปี AMORPHOUS LACTIDE 75,000 ตันต่อปี และ LACTIC ACID (TECHNICAL GRADE) 5,000 ตันต่อปี ตั้งอยู่ที่จังหวัดระยอง โครงการนี้ เป็นการผลิตพลาสติกชีวภาพที่เป็นมิตรต่อสิ่งแวดล้อม เนื่องจากสามารถย่อยสลายได้ด้วยจุลินทรีย์ในธรรมชาติ ส่งเสริมการพัฒนาอุตสาหกรรมพลาสติกชีวภาพ ใช้วัตถุดิบในประเทศมูลค่า 3,258.3 ล้านบาทต่อปี
22.บมจ. พีทีที โกลบอล เคมิคอล (PTTGC) ได้รับส่งเสริมการลงทุนขยายกิจการผลิต ETHYLENE, PROPYLENE และ BUTADIENE เงินลงทุนทั้งสิ้น 33,946.2 ล้านบาท กำลังการผลิต ETHYLENE 521,430 ตันต่อปี PROPYLENE 272,140 ตันต่อปี และ BUTADIENE 114,140 ตันต่อปี ตั้งอยู่ที่ จังหวัดระยอง โครงการนี้เป็นการต่อยอดและสนับสนุนอุตสาหกรรมปิโตรเคมีขั้นกลางและขั้นปลายของประเทศ ใช้วัตถุดิบในประเทศ เช่น แนฟทา มูลค่า 45,092.6 ล้านบาทต่อปี
23.นางสุจารี รุ่งโรจน์สุนทร ได้รับส่งเสริมการลงทุนกิจการผลิตสไตรีนโมโนเมอร์ (STYRENE MONOMER) เงินลงทุนทั้งสิ้น 2,306 ล้านบาท กำลังการผลิต 60,000 ตันต่อปี ตั้งอยู่ที่ จังหวัดระยอง โครงการนี้เป็นการผลิตวัตถุดิบสำหรับอุตสาหกรรมปิโตรเคมีขั้นปลาย และสนับสนุนอุตสาหกรรมต่อเนื่องที่เป็นการนำเม็ดพลาสติก PS ไปขึ้นรูปเพื่อใช้เป็นผลิตภัณฑ์ต่าง ๆ เช่น ชิ้นส่วนยานยนต์ เครื่องใช้ไฟฟ้า บรรจุภัณฑ์ เป็นต้น ใช้วัตถุดิบในประเทศมูลค่า 2,222 ล้านบาทต่อปี
24.นางสุจารี รุ่งโรจน์สุนทร ได้รับส่งเสริมการลงทุนกิจการผลิต ETHYLENE ที่เป็นผลิตภัณฑ์ ปิโตรเคมีขั้นต้น สำหรับนำไปเป็นวัตถุดิบสำหรับการผลิตเม็ดพลาสติกต่าง ๆ เงินลงทุนทั้งสิ้น 16,330.6 ล้านบาท กำลังการผลิต 300,000 ตันต่อปี ตั้งอยู่ที่ จังหวัดระยอง โครงการนี้เป็นการเพิ่มมูลค่าของก๊าซธรรมชาติในประเทศ โดยมีการใช้วัตถุดิบ ETHYLENE จากโรงแยกก๊าซในประเทศ ใช้วัตถุดิบในประเทศมูลค่า 8,962 ล้านบาทต่อปี
25.บริษัท พีทีที ฟีนอล จำกัด ได้รับส่งเสริมการลงทุนขยายกิจการผลิต CYCLOHEXANONE ที่เป็นสารตั้งต้นในการผลิตคาโปรแลคตั้ม ซึ่งนำไปผลิตต่อเป็นเม็ดพลาสติกไนลอน 6 หรือเส้นใยสังเคราะห์ไนลอน เงินลงทุนทั้งสิ้น 3,353.3 ล้านบาท กำลังการผลิต 164,250 ตันต่อปี ตั้งอยู่ที่ จังหวัดระยอง โครงการนี้เป็นการสนับสนุนอุตสาหกรรมปิโตรเคมี ใช้วัตถุดิบในประเทศมูลค่า 6,065.5 ล้านบาทต่อปี
26.บริษัท พีทีที ฟีนอล จำกัด ได้รับส่งเสริมการลงทุนขยายกิจการผลิต POLYCARBONATE ที่เป็นพลาสติกที่มีคุณสมบัติโปร่งใส แข็ง เหนียว ส่วนใหญ่นำมาเป็นวัตถุดิบสำหรับอุตสาหกรรมยานยนต์ เครื่องใช้ไฟฟ้าและอิเล็กทรอนิกส์ เงินลงทุนทั้งสิ้น 18,473 ล้านบาท กำลังการผลิต 142,350 ตันต่อปี ตั้งอยู่ที่จังหวัดระยอง โครงการนี้ เป็นการสนับสนุนอุตสาหกรรมปิโตรเคมี และมีการใช้วัตถุดิบในประเทศทั้งสิ้น มูลค่า 9,505.2 ล้านบาทต่อปี
27.บริษัท พีทีที ฟีนอล จำกัด ได้รับส่งเสริมการลงทุนขยายกิจการผลิต ISOPROPYL ALCOHOL เป็นสารเคมีที่สำคัญสำหรับอุตสาหกรรมยา และอุตสาหกรรมหมึกและสี เงินลงทุนทั้งสิ้น 1,628.5 ล้านบาท ตั้งอยู่ที่ จังหวัดระยอง โครงการนี้ สนับสนุนและต่อยอดอุตสาหกรรมเคมี ใช้วัตถุดิบในประเทศมูลค่า 1,502.7 ล้านบาทต่อปี
28.บริษัท สยามคราฟท์อุตสาหกรรม จำกัด ได้รับส่งเสริมการลงทุนขยายกิจการผลิตกระดาษอุตสาหกรรม เงินลงทุนทั้งสิ้น 1,733 ล้านบาท กำลังการผลิต 100,000 ตันต่อปี ตั้งอยู่ที่ จังหวัดกาญจนบุรี โครงการนี้เป็นการสนับสนุนอุตสาหกรรมการผลิตแกนและกรวยกระดาษในประเทศ ใช้วัตถุดิบในประเทศมูลค่า 466.2 ล้านบาทต่อปี
กลุ่มกิจการบริการและสาธารณูปโภค เงินลงทุนรวม 134,787.32 ล้านบาท ประกอบด้วย29. บริษัท เคอรี่ สยามซีพอร์ต จำกัด ได้รับส่งเสริมขยายกิจการขนถ่ายสินค้าสำหรับเรือบรรทุกสินค้า เงินลงทุนทั้งสิ้น 4,096.9 ล้านบาท เพื่อให้บริการขนถ่ายสินค้าตู้คอนเทนเนอร์ปีละประมาณ 540,000 ทีอียู และขนถ่ายสินค้าทั่วไปปีละประมาณ 5,100,000 ตัน ซึ่งจะเป็นประโยชน์ต่อการพัฒนาโครงสร้างพื้นฐานในการรองรับปริมาณสินค้าในอนาคต ตั้งโครงการที่จังหวัดชลบุรี
30. บมจ. พีทีที โกลบอล เคมิคอล (PTTGC) ได้รับส่งเสริมขยายกิจการผลิตไฟฟ้าจากก๊าซธรรมชาติ 76 เมกะวัตต์ และไอน้ำ 280 ตันต่อชั่วโมง เงินลงทุนทั้งสิ้น 3,501 ล้านบาท ซึ่งจะเป็นประโยชน์ต่อการสร้างความมั่นคงด้านพลังงานของประเทศ ตั้งโครงการที่จังหวัดระยอง
31. บมจ. ปตท. (PTT) ได้รับส่งเสริมขยายกิจการขนส่งทางท่อ สำหรับขนส่งก๊าซธรรมชาติรวมระยะทาง 430 กิโลเมตร จากจังหวัดระยองไปจังหวัดนนทบุรี เงินลงทุนทั้งสิ้น 96,500 ล้านบาท โครงการนี้จะเป็นประโยชน์ต่อการสร้างความมั่นคงด้านพลังงาน และลดปัญหาการจราจรขนส่งก๊าซธรรมชาติโดยรถบรรทุก
32. นายเกียรติศักดิ์ เลิศศิริอมร ได้รับส่งเสริมกิจการเขตอุตสาหกรรมโลจิสติกส์ เงินลงทุนทั้งสิ้น 22,344.3 ล้านบาท เพื่อพัฒนาพื้นที่กว่า 3,000 ไร่ รองรับความต้องการของธุรกิจขนส่งและบริหารคลังสินค้า รวมถึงผู้ผลิตสินค้า ผู้ค้าปลีก ผู้นำเข้าส่งออก ซึ่งจะเป็นประโยชน์ต่อการสร้างความสามารถในการแข่งขัน และการเป็นศูนย์กลางการขนส่ง ตั้งโครงการที่จังหวัดชลบุรี
33. บมจ. สวนอุตสาหกรรมโรจนะ (ROJNA) ได้รับส่งเสริมขยายกิจการเขตอุตสาหกรรม พื้นที่กว่า 1,000 ไร่ เงินลงทุนทั้งสิ้น 4,015 ล้านบาท เพื่อรองรับการขยายตัวของอุตสาหกรรมเป้าหมาย ของประเทศ ตั้งโครงการที่จังหวัดชลบุรี
34. บริษัท ซี.พี.แลนด์ จำกัด (มหาชน) ได้รับส่งเสริมขยายกิจการเขตอุตสาหกรรม พื้นที่กว่า 3,000 ไร่ เงินลงทุนทั้งสิ้น 4,330.1 ล้านบาท เพื่อรองรับการขยายตัวของอุตสาหกรรมเป้าหมายของประเทศ ตั้งโครงการที่จังหวัดระยอง